钦定古今图书集成/明伦汇编/家范典/第083卷 > 袁氏世范 > 《睦亲篇》
## 钦定古今图书集成/明伦汇编/家范典/第083卷 > 袁氏世范 > 《睦亲篇》

中年以后丧妻，乃人之大不幸。幼子稚女无与之抚
存，饮食衣服，凡闺门之事，无与之料理，则难于不娶。
娶在室之人，则少艾之心，非中年以后之人所能御
娶。寡居之人，或是不能安其室者，亦不易制。兼有前
夫之子，不能忘情，或有亲生之子，岂免二心？故中年
再娶为尤难。然妇人贤淑自守，和睦如一者，不为无
人，特难值耳，再娶者宜慎择。

“妇人不与外事”者，盖谓夫与子既贤，外事自不必预。
若夫与子不肖，掩蔽妇人之耳目，何所不至？今人多
有游荡赌博，至于鬻田园，甚至于鬻其所居，妻犹不
觉。然则夫之不贤，而欲求预外事，何益也？子之鬻产，
必同其母，而伪书契字者有之；重息以假贷，而兼并
之人不惮于论讼；贷茶盐以转贸，而官司责其必偿，
为母者终不能制。然则子之不贤，而欲求预外事，何
益也？此乃妇人之大不幸，为之奈何？苟为夫能念其
妻之可怜，为子能念其母之可怜，顿然悔悟，岂不甚善。

妇人，有以其夫蠢懦，而能自理家务，计筭钱谷出入
人不能欺者；有夫不肖，而能与其子同理家务，不致
破荡家产者；有夫死子幼，而能教养其子，敦睦内外
姻亲，料理家务，至于兴隆者，皆贤妇人也。而夫死子
幼，居家营生，最为难事。托之宗族，宗族未必贤；托之
亲戚，亲戚未必贤，贤者又不肯预人家事。惟妇人自
识书筭，而所托之人，衣食自给。稍识公义，则庶几焉。
不然鲜不破家。

人之男女，不可于幼小之时便议婚姻。大抵女欲得
托，男欲得偶。若论目前，悔必在后。盖富贵盛衰，更迭
不常，男女之贤否，须年长乃得可见。若早议婚姻，事
无变易，固为甚善。或昔富而今贫，或昔贵而今贱；或
所议之婿流荡不肖，或所议之女很戾不检。从其前
约则难保家，背其前约则为薄义。而争讼由之以兴，
可不戒乎。

男女议亲，不可贪其阀阅之高，资产之厚，苟人物不
相当，则子女终身抱恨，况又不和而生他事者乎？
有男虽欲择妇，有女虽欲择婿，又须自量我家子女
如何。如我子愚痴庸下，若娶美妇，岂特不和，或有他
事，如我女丑拙狠妒，若嫁美婿，万一不和，卒为其弃
出者有之。凡嫁娶因非偶而不和者，父母不审之罪
也。

古人谓周人恶媒，以其言语反复，绐女家，则曰“男富”；
绐男家，则曰“女美。”近世尤甚，绐女家，则曰“男家不求
备礼”，且助出嫁遣之资；绐男家，则厚许其赔嫁之贿，
且虚指数目。若轻信其言而成婚，则责恨见欺，夫妻
反目，至于仳离者有之。大抵嫁娶固不可无媒，而媒
者之言不可轻信如此，宜谨察于始。